PIET
Oleh: T.A. Sakti
Alhamdulillah sang-sang meukeunong
Bahle ta seumong ca-e baroesa
Bak Medya Hus ulon peureunong
Neukheun beukeunong ngat leubeh gura!!!
Keu Piet nyang likiet kisah ta seumong
Kayem peukeumong lumpuek bruek mata
Taklok ngon gukee han keunong-keunong
Ji musom lam Ngom sibulee mata
Kadang meukarat payah pakat Ngon
Cok Piet kumarom bek reudom mata
Masak sikai breueh geuklok han keunong
Nyang na meugram-gram teubiet ie mata
Meunyo aneukmiet hana peue tanyong
Bah mata keumong han jibri raba
Jiklik bantangan payah YAH sadong
Cok Piet teungoh dom geumita cara
Geupeugotle pak rinthak deungon NGON
Badan Piet teuglong ngon kong geuhila
Piet teugeuleuntit lam abee teulhom
Geucok geupingkom sira seurapa
“Hai Piet catok broek beudok seuniwon
Peue ka keumarom bak bineh mata
Mata ka lukip bit raya keumong
Ku pingkom-pingkom hai Piet ka rasa!!”
Haba pingkom Piet cit dhiet meukeunong
Buet ureueng inong get geucalitra
Ngon babah w’et-w’ot lom muka meuhoeng
Gaki geutinggrom jaroe meuputa
Sang Piet geupriek-priek geugidong-gidong
Mangat rijang kom geuple ie sira
Sabab that palak ngon Sundak geurhom:
Manok keumarom k’op-k’op dilingka
Boeh soe han palak hai Cutkak Tunong
Ji mumat that kong Piet wabaputa!
Jibalek-balek meulungkop teugom
Cutiet han keunong lipeh leupah na
Geupeunyum-peunyum Nunnyok ngen Ginong
Kayem meuteugom cit bulee mata
Peue lom ngon mata lumpuek ka keumong
Keunong han keunong gukee geuraba
Mata tan meuklep babah meungom-ngom
Nyang theun ka bingong teubiet ie mata
Bek jadeh cok Piet hai Cuda bungong
Nyang nacit beephoeng bee naf’ah gata
Piet lam geuliyueng laen lom bangon
Di dalam keumong saket lagoi na
Sang su meu ‘u’u karu meudeungong
Teubingong-bingong ureueng nyang rasa
Piet lam geuliyueng geusyot ngen runong
Awe geupotong geuplah-plah lanja
Meunyo hanjeuet nyan geutanyong-tanyong
Baroh ngen Tunong ureueng bri cara
Taple ie bakong Piet gadoh nyawong
Kheun Teungku Sarong di Ujong Rimba
‘Oh mate tasyot ngen awe gulong
Ta sinthong-sinthong thok-thok keupala
Laen lom lagee kheun Toke Sabon
Gobnyan le keubon di gampong Lala
Piet lam geuliyueng bek boeh ie bakong
Lheueh nyan hanjeuet crong rijang klo gata!!
Ngon minyeuk seu-uem po Piet beukah lhong
Mate meusinthong teubiet uluwa
Geuliyueng puleh nyang reugeh tummbon
Kheun Toke Sabon peue beutoi hana(?)
Bukonle sayang kayee Jeuraloh
Sabe hana boh sampe ‘an tuha
Laju kisah Piet tanyoe meuteuoh
Panyang lon rawoh ngat samporeuna
Asai teumpat Piet uteuen lampoh soh
Trok saboh-saboh kadang angen ba
Nan jih Piet Angen ureueng meuteu-oh
Bak jak meurawoh sangkot bak ija
Bak mita pineung bak jak pot U groh
Uteuen lampoh soh kayem meudoda
Ka meusawak Piet puwoe u rumoh
Udep ji mamoh darah bak mata
Kameng Keubiri Leumo Apa Ngoh
Kayem Piet seunoh geuliyueng dada
Keubeue nyang meurot Mie-ong di rumoh
Geuliyueng peunoh bak Piet meucuca
Tuwah nasib Mie tinggai di rumoh
Kadang Apa Ngoh geutem usaha
Geutem cutiet Piet geurinthak geulhoh
Abeh Manok coh preh diyub tangga
Leumo ngen Keubeue dalam weue rumoh
Cicem meusunoh nyan Piet ji mita
Cempala Ekbam dum Piet ji mamoh
Seupot ngen beungoh lam weue jiteuka
Peuteubiet u Blang jak meu’ue beungoh
Watee poh siploh piyoh seunia
Keubeue ji meurot Kuek seutot mehmoh
Jidong rueng teungoh Piet jijak mita
Leumo Lem Cut Gam kambam lampoh soh
Trok dua-lhee boh po Cicempala
Ngon Tiyong batee kadang museunoh
Karat-karat coh bandum Piet pahna
Jinoe ka jareueng ureueng meuteu-oh
Aneuk Piet mamoh bak teungoh mata
Ka watee langka Piet lingka rumoh
Aleh tamah jroh aleh jeuet bala(??!!)
Kireman : T.A. Sakti
Banda Aceh
lim_Latn zsm_Latn ace_Latn fur_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn dik_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn hat_Latn ace_Latn